**Moş bătrân**

*Vasile Alecsandri*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Na păcatul! ce văzui

Pe colnic, lângă Vaslui?

Fată mare, moş bătrân

Cerând fetei măr din sân!

„Fugi la naiba, ghiuj bătrân,

Nu-ţi dau nici un măr din sân.

Chiar degeaba ti l-aş da,

Că nu ai cu ce-l muşca,

Nici eşti copil mititel

Ca să mi te joci cu el”.

„Tu n-ai minte, fata mea!

Ochii văd, inima vrea.

Copilu-i copilăros,

El aruncă mărul jos

Şi nici ştie a-l dezmierda,

Nici cu el a se juca”!